SUPER เตรียมออกวอร์แรนต์ 5.47 พันล้านหน่วย แจกผถห.เดิม 5:1
SUPER เตรียมออกวอร์แรนต์ 5.47 พันล้านหน่วย แจกผถห.เดิม 5:1 ราคาใช้สิทธิหุ้นละ 2.50 บาท
16 พ.ค. 2560

บริษัท ซุปเปอร์บล๊อก จำกัด (มหาชน) หรือ SUPER ระบุว่า ที่ประชุมคณะกรรมการบริษัทเมื่อวานนี้ (15 พ.ค.) อนุมัติให้ออกใบสำคัญแสดงสิทธิที่จะซื้อหุ้นสามัญเพิ่มทุน (วอร์แรนต์) รุ่นที่ 4 (SUPER-W4) จำนวนไม่เกิน 5.47 พันล้านหน่วย จัดสรรให้ฟรีแก่ผู้ถือหุ้นเดิม ในสัดส่วน 5 หุ้นเดิมต่อ 1 วอร์แรนต์ พร้อมจะเพิ่มทุนใหม่จำนวน 5.47 พันล้านหุ้น พาร์หุ้นละ 0.10 บาท เพื่อรองรับการใช้สิทธิแปลงสภาพวอร์แรนต์ดังกล่าว โดย SUPER-W4 มีอายุไม่เกิน 3 ปี มีอัตราการใช้สิทธิ 1 วอร์แรนต์ต่อ 1 หุ้นเพิ่มทุน โดยมีราคาการใช้สิทธิหุ้นละ 2.50 บาท
อย่างไรก็ตามก่อนการเพิ่มทุนใหม่ บริษัทจะลดทุนจดทะเบียนด้วยการตัดหุ้นที่ยังไม่ได้ออกจำหน่าย หลังจากนั้นให้เพิ่มทุนเพื่อรองรับการแปลงสภาพวอร์แรนต์ดังกล่าว ซึ่งภายหลังการเพิ่มทุนจะทำให้มีทุนจดทะเบียนเป็น 3.28 พันล้านบาท จากเดิมที่ 2.73 พันล้านบาท ซึ่งบริษัทจะนำเงินที่ได้จากการเพิ่มทุนมาใช้รองรับการขยายธุรกิจและสร้างรายได้ให้แก่บริษัทในอนาคต และใช้เป็นเงินทุนหมุนเวียนภายในบริษัทต่อไป